Бела I
Бела I (), наричан и Бела Юначния, е крал на Унгария (1061 – 1063) от династията на Арпадите. Той е трети син на Вазул и Катун Анастасия, брат на Андраш I, крал на Унгария след въстанието Вата.

През 1048, след възстановяването на династията на Арпадите, Андраш прави Бела херцог на Нитра и му дава управлението на една трета от кралството („Tercia pars Regni“). Двамата споделят властта до 1053, когато на Андраш се ражда син, Шаламон. Той решава да му остави кралството в противоречие с унгарския обичай, според който трябва да бъде наследен от брат си. През 1057 Шаламон е коронясан като бъдещ крал, а през 1059 Бела заминава за Полша при крал Болеслав II.

През 1060 Бела се завръща и нанася поражение на войските на Андраш. След неговата смърт той става крал на Унгария. Краткото му управление се свързва с потушването на езически бунтове в кралството. Бела умира през 1063 при злополука – балдахинът над трона му се срутва върху него.

След смъртта на Бела император Хайнрих IV поставя на трона Шаламон, а синовете на Бела отново трябва да заминат в Полша.

Семейство 
Децата не Бела и Рихеза/Рикса Полска (* 1013, † 21 май 1075) от династията на Пястите, дъщеря на полския крал Мешко II Лямберт († 1034) и Рихеза Лотарингска († 1063), са:
 Геза I (* 1044/1045, † 1077), крал през 1074 – 1077
 Ласло I (* 1048, † 1095), крал през 1077 – 1095
 Ламперт, херцог на Нитра през 1077 – 1095
 София († 1095), омъжена I. за Улрих I от Истрия-Крайна, II. за херцог Магнус от Саксония
 Евфемия (Людмила) († 1111), омъжена за Ото I, княз на Моравия
 Елена/Илона († 1095), останала известна като „Красивата Елена“ в Хърватия, омъжена за хърватския крал Димитър Звонимир
 Мария (1053 – ?), омъжена за Андроник Дука, съимператор на Византийската империя
 Аделаида, (1050 – ?), омъжена за Фридрих II, граф на Боген

Литература 
 Engel, Pat. Realm of St. Stephen: A History of Medieval Hungary, 2001
 György Györffy: Béla I. In: Lexikon des Mittelalters (LexMA). Band 1, Artemis & Winkler, München/Zürich 1980, ISBN 3-7608-8901-8, Sp. 1831 – 1832.
 The Hungarian Illuminated Chronicle: Chronica de Gestis Hungarorum (1970). Corvina, Taplinger Publishing. ISBN 0-8008-4015-1.
 Simon of Kéza: The Deeds of the Hungarians (Edited and translated by László Veszprémy and Frank Schaer with a study by Jenő Szűcs) (1999). CEU Press. ISBN 963-9116-31-9.

Източници 

Монарси на Унгария
Арпади